บัวหลวงแนะตุนทองคำ
ดอกต่ำ-พิมพ์เงินแก้หนี้ไม่จบ ฟิลลิปคาดคิวอี3ไม่เกิดช่วงนี้
3 พ.ค. 2555

ดอกต่ำ-พิมพ์เงินแก้หนี้ไม่จบ ฟิลลิปคาดคิวอี3ไม่เกิดช่วงนี้
“วรวรรณ” มองสหรัฐและยุโรปคงดอกเบี้ยต่ำ-พิมพ์แบงก์แก้หนี้ปัญหาไม่จบ แนะตุนทองเข้าพอร์ต
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า วิธีแก้ปัญหาเศรษฐกิจของสหรัฐและประเทศในกลุ่มยุโรปในปัจจุบันยังใช้รูปแบบเดิม โดยการแก้หนี้ด้วยการเพิ่มหนี้ที่ธนาคารกลางต้องคงดอกเบี้ยต่ำและไม่หยุดพิมพ์เงิน จึงมีคำถามเกิดขึ้นว่าจะลากปัญหาที่ใหญ่ขึ้นเรื่อยๆ นี้ไปได้ไกลแค่ไหน ทำให้ทองคำจะยังคงเป็นสินทรัพย์ที่ควรมีไว้บ้างในพอร์ตลงทุนเพื่อความอุ่นใจในระยะยาว 
“ตั้งแต่ 1 ม.ค.ปีหน้า คนอเมริกันจะพบกับ Taxmagedden โดยจะมีการขึ้นภาษีพร้อมๆ กับการรัดเข็มขัด เพื่อให้ยอดหนี้ลดลงตามที่รัฐบาลสัญญาไว้กับสภา ซึ่งนักวิชาการคาดว่าจะทำให้เศรษฐกิจลดลงไป 3% ซึ่งจะทำให้ติดลบ นั่นคือราคาอสังหาริมทรัพย์จะลดลงพร้อมๆ กับการเพิ่มขึ้นของการว่างงาน ถ้าเป็นไปอย่างที่คาด โอกาสที่จะเกิดคิวอีครั้งใหม่ก็เป็นไปได้ที่เหตุการณ์ที่เกิดขึ้นกับตลาดหุ้นในเดือน ส.ค. 2553 และเดือน ก.ย. 2554 จะกลับมาอีกครั้ง” นางวรวรรณ กล่าว
นายพีรพงศ์ จิระเสวีจินดา รองกรรมการผู้จัดการ กลุ่มจัดการกองทุน กล่าวว่า ราคาทองคำแท่ง 96.5 ณ วันที่ 27 เม.ย. อยู่ที่บาทละ 2.37 หมื่นบาท ใกล้เคียงจากวันที่ 30 ธ.ค.ปีที่ผ่านมา อยู่ที่ 2.35 หมื่นบาท
“ถึงแม้การลงทุนในสินทรัพย์เสี่ยงประเภทอื่นๆ น่าจะให้ผลตอบแทนดีในปีนี้ เช่น หุ้น ปีนี้ขึ้นมา 19% จากสิ้นปี แต่มองระยะยาวที่สถานการณ์ในต่างประเทศ นักลงทุนควรมีทองไว้ให้อุ่นใจ” นายพีรพงศ์ กล่าว
นายวศิน วัฒนวรกิจกุล กรรม การผู้จัดการ กลุ่มธุรกิจกองทุนรวม กล่าวว่า กองทุนเปิดบัวหลวงโกลด์ฟันด์ (BGOLD) เป็นอีกหนึ่งทางเลือกลงทุน มีนโยบายลงทุนในกองทุนรวมต่างประเทศ คือ SPDR Gold Trust และตั้งแต่วันที่ 2 พ.ค. 2555 บริษัทได้ลดค่าธรรมเนียมในการซื้อขายกองทุนเหลือ 0.12% 
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ ฟิลลิป (ประเทศไทย) กล่าวว่า ระยะสั้นมองว่าสิน ทรัพย์เสี่ยงยังผันผวนในกรอบจำกัด เพราะคาดว่าธนาคารกลางสหรัฐ (เฟด) ยังไม่รีบออกมาตรการกระตุ้นเศรษฐกิจในเร็วๆ นี้ 
ขณะที่หนี้ยุโรปเริ่มส่งสัญญาณไม่ดี หลังจากอัตราผลตอบแทนพันธบัตรรัฐบาลสเปนยังทรงตัวในระดับสูง แม้ว่าการประมูลพันธบัตรในช่วงที่ผ่านมาจะประสบความสำเร็จและสเปนถูกลดอันดับความน่าเชื่อถือลง 
สำหรับราคาทองคำได้ปรับขึ้นไปบ้างแล้ว จึงแนะนำให้สะสมเมื่อราคาลงมาใกล้ 1,600 เหรียญต่อออนซ์
“สัปดาห์ก่อน ราคาสินทรัพย์เสี่ยงฟื้นตัวจากกำไรบริษัทในสหรัฐที่ออกมาดีเกินคาด รวมถึงการคาดการณ์มาตรการกระตุ้นเศรษฐกิจ” นายสานุพงศ์ กล่าว